Depășirea planificată a valorii de referință prevăzute în tratat ar fi temporară conform previziunilor Comisiei din primăvara anului 2020, care estimează că deficitul public va scădea sub 3 % din PIB în 2021. Cu toate acestea, previziunile respective au un grad de incertitudine foarte mare.

COM

COM

În acest context, Comisia a pregătit prezentul raport, care analizează respectarea de către Luxemburg a criteriului referitor la deficit prevăzut în tratat. Criteriul referitor la datorie poate fi considerat ca fiind îndeplinit, întrucât ponderea datoriei în 2019 este sub valoarea de referință de 60 % din PIB, prevăzută în tratat. El ia în considerare toți factorii relevanți și ține seama în mod corespunzător de șocul economic major determinat de pandemia de COVID‑19.

Respectivii factori sunt clarificați suplimentar la articolul 2 alineatul (3) din Regulamentul (CE) nr. 1467/97, care prevede, de asemenea, că trebuie să fie luați în considerare în mod corespunzător „orice alți factori care, în opinia statului membru în cauză, sunt relevanți pentru evaluarea globală a respectării criteriilor privind deficitul și datoria și pe care statul membru i-a prezentat Consiliului și Comisiei”.

În situația actuală, un factor suplimentar esențial care trebuie luat în considerare în ceea ce privește anul 2020 este impactul economic al pandemiei de COVID-19, care are un impact foarte important asupra situației bugetare și care determină o perspectivă foarte nesigură. Pandemia a determinat, de asemenea, activarea clauzei derogatorii generale.

3.1. Pandemia de COVID-19

Pandemia de COVID-19 a determinat un șoc economic major care are un impact negativ semnificativ în întreaga Uniune Europeană. Consecințele asupra creșterii PIB-ului vor depinde atât de durata pandemiei, cât și de măsurile luate la nivel național, european și pe plan mondial pentru a-i încetini extinderea, pentru a proteja capacitățile de producție și pentru a sprijini cererea agregată. Statele membre au adoptat deja sau sunt pe cale să adopte măsuri bugetare pentru a crește capacitatea sistemelor de sănătate și pentru a oferi ajutor persoanelor și sectoarelor deosebit de afectate. În plus, au fost adoptate măsuri semnificative de susținere a lichidității, precum și alte garanții. Sub rezerva unor informații mai detaliate, autoritățile statistice competente urmează să examineze dacă măsurile respective au sau nu un impact imediat asupra soldului bugetului public. Împreună cu scăderea activității economice, respectivele măsuri vor contribui la creșterea substanțială a deficitului public și a situației datoriilor.

3.2 Situația economică pe termen mediu

Activitatea economică a crescut cu 2,3 % în 2019, creștere care a fost mai mică decât în anul anterior. Înainte de apariția pandemiei, estimarea era că PIB-ul va crește cu 2,7 % în 2020. Cu toate acestea, ca urmare a izbucnirii pandemiei și a măsurilor sanitare adoptate pentru limitarea răspândirii virusului, sectoare întregi din economie s-au oprit, în timp ce altele funcționează la o capacitate mult mai mică. Conform previziunilor, activitatea economică va scădea drastic în 2020. Acest factor are un rol atenuant în evaluarea respectării de către Luxemburg în 2020 a criteriului referitor la deficit.

În plus, incertitudinea legată de durata pandemiei de COVID-19 și de impactul ei economic determină un grad foarte mare de incertitudine cu privire la perspectivele macroeconomice pe termen scurt. Fiind o economie deschisă și mică, evoluția activității economice din Luxemburg va depinde în mare măsură de performanța economică a principalilor parteneri comerciali. În plus, dependența puternică a economiei de sectorul financiar, care reprezintă o mare parte din PIB, va crește incertitudinea cu privire la dimensiunea contracției, incertitudine care este, de asemenea, rezultatul volatilității mari a piețelor financiare.

3.3 Situația bugetară pe termen mediu

Pe baza datelor privind bugetul și a previziunilor Comisiei din primăvara anului 2020, Luxemburg și-a depășit, în 2019, obiectivul bugetar pe termen mediu.

În Programul de stabilitate pentru 2020 referitor la Luxemburg se estimează o înrăutățire considerabilă a finanțelor publice, de la un excedent de 2,2 % din PIB în 2019, la un deficit de 8,5 % din PIB în 2020, în contextul pandemiei de COVID-19. Guvernul a adoptat un pachet de sprijin cuprinzător, în valoare de 5,5 % din PIB, vizând menținerea ocupării forței de muncă, sprijinirea întreprinderilor aflate în dificultate și creșterea cheltuielilor în domeniul sănătății. Suma reprezentând 5,5 % din PIB include, de asemenea, împrumuturi rambursabile și o parte din amânările la plata impozitelor directe, care, potrivit autorităților, ar avea un impact bugetar direct. Deficitul reflectă, de asemenea, o scădere, estimată a fi puternică, a veniturilor, reflectând în principal o scădere atât a impozitelor indirecte, cât și a celor directe. Perspectiva bugetară pe termen mediu continuă să fie marcată de un grad mare de incertitudine.

3.4 Alți factori invocați de statul membru

La 11 mai 2020, autoritățile statului Luxemburg au transmis o scrisoare în care sunt menționați factori relevanți, în conformitate cu articolul 2 alineatul (3) din Regulamentul (CE) nr. 1467/97. Analiza prezentată în secțiunile anterioare cuprinde deja în mare măsură factorii esențiali menționați de autorități. În scrisoarea lor, autoritățile statului Luxemburg au evidențiat faptul că previziunile lor bugetare se bazează pe ipoteze foarte prudente, atât pentru venituri, cât și pentru cheltuieli. Pentru estimarea veniturilor au fost utilizate elasticități mai mici decât în mod uzual, pentru a ține cont de gradul ridicat de incertitudine.

4.Concluzii

Conform Programului de stabilitate, deficitul public al statului Luxemburg este planificat să ajungă în 2020 la valoarea de 8,5 % din PIB, depășind cu mult valoarea de referință de 3 % din PIB, prevăzută în tratat. Depășirea planificată a valorii de referință este considerată excepțională și, în prezent, este considerată temporară.

În conformitate cu tratatul și cu Pactul de stabilitate și de creștere, prezentul raport a examinat, de asemenea, factorii relevanți.

În ansamblu, având în vedere că deficitul planificat este cu mult peste 3 % din PIB și ținând seama de toți factorii relevanți, analiza sugerează că criteriul referitor la deficit, astfel cum este definit în tratat și în Regulamentul (CE) nr. 1467/1997, nu este îndeplinit.